**Druga strana studentskih izbora na Ekonomskom fakultetu u Splitu**

Poštovani predstavnici medija,

Kao što ste već primijetili, posljednjih tjedana Ekonomski fakultet u Splitu puni medijske prostore, s naglaskom kako studenti nemaju svoje predstavnike, nepravedno prozivajući fakultet zbog toga. Realno, postoji veći problem iz kojeg proizlaze mnogi drugi, a to je nepostojanje studentskog zbora koji bi zastupao prava studenata našeg fakulteta. Želim naglasiti da taj problem ni na jedan način nije prouzrokovao sam fakultet kako je bilo prikazano u pojedinim medijima. Kronologija tog problema dostupna je putem: <http://www.efst.unist.hr/o-fakultetu/fakultet/studentski-zbor/izbori-za-studentski-zbor>

Prvi studentski izbori su bili raspisani 1.9.2020. i trebali su se održati 2.10.2020. Moje kolege i ja smo oformili listu te ju uredno predali na vrijeme za već spomenute izbore. Od tada kreće naša “bitka“, koja ni do danas nije rezultirala ikakvim ishodom. Naime, naša lista se 7 dana prije izbora proglašava nepravovaljanom od strane Izbornog povjerenstva koje se sastoji od 3 studenta s drugih fakulteta koje predlaže Studentski zbor Sveučilišta u Splitu te od 2 profesora s našeg fakulteta. Zašto spominjem 3 studenta predložena od strane Sveučilišnog zbora? Razlog odbijanja je moguće vidjeti na poveznici <http://www.efst.unist.hr/Portals/0/Docs/szbor/Odluka%20o%20proglasenju%20pravovaljane%20kandidacijske%20liste.pdf> . Naime naša lista je odbijena iz 2 razloga i to od strane studentskih predstavnika. Profesori su bili protiv odbijanja te su napisali i izdvojeno mišljenje, utemeljeno na pravnim aktima kojima su regulirani studentski izbori, odnosno Pravilnikom za provedbu studentskih izbora za studentski zbor Ekonomskog fakulteta u Splitu i Statutom studentskog zbora Ekonomskog fakulteta u Splitu.

Uslijedio je naš Prigovor na tu odluku koji je bio adresiran na Povjerenstvo za prigovore. Povjerenstvo donosi odluku kako je naša lista poništena bez osnove te se izbori nastavljaju s dvije liste. Neposredno prije izbora, na službenoj Facebook stranici Studentskog zbora EFST-a izlazi obavijest o prijavi na besplatan put u Beograd s prijavnicom u kojoj se traže kontakt podaci, OIB kao i broj osobne iskaznice. Članovi tadašnjeg zbora koji su bili na kraju mandata te koji se ponovno kandidiraju na izborima su iskoristili moć koju su tada imali. Dan nakon toga, kada su shvatili da je naša lista vraćena “u igru”, a neposredno prije izbora, neki od studenata, uključujući mene, primili su na mail adresu navedenoj u toj prijavnici, poziv da glasuju za drugu listu. Poziv potpisuje osoba koja nije student našeg fakulteta. Postavlja se pitanje – kako je ta osoba mogla pristupiti našim osobnim podacima iz te baze? Gdje su sve naši osobni podaci završili?

Tako dolazimo do **dana prvih izbora**. Otvaranje je bilo uredno, no to je jedino što je proteklo prema pravilima. Izborno povjerenstvo bira članove koji će sjediti u Biračkom odboru (5 članova). Više studenata koji su došli glasati za našu listu prijavljuju da je **njihovo ime već prekriženo na listi birača te da su već iskoristili pravo biranja**i samim time nemaju pravo glasa. **Kome je otišao taj glas?** Iako smo imali manje od 24h da animiramo ljude da izađu na izbore, dali smo sve od sebe. Smatrali smo da smo u dobroj situaciji što se tiče glasova (iako to ne možemo saznati provjereno jer ti glasovi nikada nisu izbrojani). I onda se događa to da druga smjena Biračkog odbora ne dođe na biralište, zbog čega se izbori poništavaju. Tu je nepravilnost javno iznio, znakovito, bivši predsjednik studentskog zbora fakulteta koji je i ovaj put na drugoj listi. Tako se završio prvi pokušaj studentskih izbora.

Raspisani su **drugi izbori** za dan 30.11.2020. Imenovano je novo Izborno povjerenstvo kao i Povjerenstvo za prigovore kako bi sve proteklo u najboljem redu. Tjedan dana prije toga dolazimo na već poznatu priču s peticijom koja je obišla sve medije u Splitu i šire. Svima su nam i poznati akteri te priče, no u priči nedostaje jedan sitan detalj. Sve odluke vezane uz izvođenje nastave i provjere znanja donesene su na sjednici Fakultetskog vijeća u rujnu 2020. godine. U to je vrijeme još uvijek trajao mandat tadašnjeg saziva Studentskog zbora Ekonomskog fakulteta. Pitam i pozivam tadašnje predstavnike studenata da se javno očituju po sljedećim pitanjima:

        Jesu li predstavnici studenata, članovi studentskog zbora, sudjelovali u radu sjednice Fakultetskog vijeća na kojoj se odlučivalo o modelu izvođenja nastave i provjera znanja?

        Ako su na navedenoj sjedinici sudjelovali, kako su glasali po prijedlogu odluke da se provjere znanja održavaju u 8. i 15. tjednu semestra i k tome u klasičnom (fizičkom) obliku?

        Ako su smatrali da je to značajno ugrožavanje studentskih prava, zašto nisu iskoristili svoje pravo ulaganja suspenzivnog veta, čime bi se ta točka uklonila s dnevnog reda sjednice Fakultetskog vijeća?

        Zašto su čekali više od mjesec dana od sjednice da neslaganje s odlukom izraze javnosti?

**Pitam se – kako su na kraju rujna imali vremena i načina prikupljati podatke studenata za putovanje  u Beograd, a peticija je čekala više od mjesec dana od odluke Fakultetskog vijeća, ali samo 7 dana prije studentskih izbora?**

Vratimo se novoodabranom Izbornom povjerenstvu. Kao i prvi put troje studenata predlaže Studentski zbor Sveučilišta u Splitu te uz dva profesora s našeg fakulteta dolazimo do brojke od 5 članova. Još jednom proglašavaju **našu listu nepravovaljanom,** **ali bez ikakvog obrazloženja** zašto je tako odlučeno. Da stvar bude još gora na izbore se pušta sporna lista, iako bi neki članovi te liste **imali treći uzastopni mandat što nije u skladu sa Statutom studentskog zbora**, a osim toga kandidatura jedne studentice nema pravilne i istinite podatke.

Drugi izbori se provode samo s jednom, prethodno spomenutom, listom i rezultat je poznat. Slijedi Prigovor koji ide Povjerenstvu za prigovore, a treba se podnijeti unutar 24h od rezultata izbora. Sve je uredno napravljeno i Prigovor je poslan. Na sastanku, Povjerenstvo odlučuje kako je naša **lista bez pravnog razloga poništena**. Naime, lista je poništena jer su na listi studenti poslijediplomskih studija koji su ujedno i asistenti na našem fakultetu što je direktna diskriminacija po osnovi zaposlenja. Po Ustavu RH, jedno od temeljnih prava je “birati i biti biran“. Nama protivnička lista je proglašena nepravovaljanom iz ranije navedenih razloga. Osoba koja se najglasnije protivila toj odluci Povjerenstva je aktualni predsjednik Studentskog zbora Sveučilišta u Splitu, ujedno oni koji biraju većinu u Izbornom povjerenstvu i koji su dva puta poništili našu listu bez pravno utemeljenih razloga. Studentski zbor Sveučilišta na svojim službenim Facebook stranicama otvoreno podržava protivničku listu te neutemeljeno proziva profesore, asistente, zaposlenike te na kraju i studente EFST-a. Pitam se, odakle to pravo osobi koja bi **trebala biti neutralna** te kao cilj djelovanja imati **interese i prava svih studenata**.

I, što onda reći na sve ovo? Po svemu sudeći slijede treći izbori, iako mislim da smo već dva puta mogli formirati studentski zbor koji ima ovlasti zastupati studentska prava svih studenata EFST-a. Očito nekim osobama nije u interesu da isti postoji ako oni ne sjede u njemu.

Nositelj liste,

Bruno Galić.